               EUROPOS KOMISIJA
            Briuselis, 2018 05 29
            COM(2018) 351 final
            2018/0182(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi pagal Transporto bendrijos steigimo sutartį įsteigtame Regioniniame valdymo komitete

               AIŠKINAMASIS MEMORANDUMAS

               1.PASIŪLYMO DALYKAS

               Šis pasiūlymas teikiamas dėl sprendimo, kuriuo nustatoma pozicija, kurios turi būti laikomasi Europos Sąjungos vardu pagal Transporto bendrijos steigimo sutartį (toliau – Transporto bendrijos sutartis) įsteigtame Regioniniame valdymo komitete dėl numatomo sprendimo dėl Regioninio valdymo komiteto darbo tvarkos taisyklių priėmimo.

               2.PASIŪLYMO APLINKYBĖS

               2.1.Transporto bendrijos steigimo sutartis

               Pasirašyta Transporto bendrijos sutartis laikinai taikoma pagal jos 41 straipsnio 3 dalį. Sąjungai Transporto bendrijos sutartis laikinai taikoma remiantis Tarybos sprendimu dėl Transporto bendrijos steigimo sutarties pasirašymo Europos Sąjungos vardu ir laikino taikymo
                  1
               .

               Europos Sąjunga yra viena iš Transporto bendrijos sutarties susitariančiųjų šalių.

               2.2.Regioninis valdymo komitetas

                  Transporto bendrijos sutarties 24 straipsniu įsteigtas Regioninis valdymo komitetas atsako už Transporto bendrijos sutarties administravimą ir užtikrina tinkamą jos įgyvendinimą. Šiuo tikslu komitetas teikia rekomendacijas ir priima sprendimus Transporto bendrijos sutartyje numatytais atvejais. Visų pirma, Regioninis valdymo komitetas:

               (a)rengia Ministrų tarybos darbą,

               (b)sprendžia dėl techninių komitetų sudarymo,

               (c)pagal Transporto bendrijos sutartį teikia rekomendacijas ir priima sprendimus,

               (d)imasi tinkamų veiksmų, susijusių su naujai priimtais ES teisės aktais, visų pirma peržiūri Transporto bendrijos sutarties I priedą,

               (e)pasikonsultavęs su Ministrų taryba skiria nuolatinio sekretoriato direktorių,

               (f)gali skirti vieną ar kelis nuolatinio sekretoriato direktoriaus pavaduotojus,

               (g)nustato nuolatinio sekretoriato veikimo taisykles,

               (h)sprendimu gali peržiūrėti biudžeto įnašų dydį,

               (i)tvirtina metinį Transporto bendrijos sutarties biudžetą,

               (j)priima sprendimą, kuriuo nustatoma biudžeto vykdymo, sąskaitų pateikimo bei audito ir patikrinimo tvarka,

               (k)priima sprendimus dėl susitariančiųjų šalių ginčų,

               (l)tvirtina bendruosius principus, kuriais grindžiama teisė susipažinti su Transporto bendrijos sutartimi arba pagal ją įsteigtų įstaigų dokumentais,

               (m)tvirtina Ministrų tarybai skirtas metines ataskaitas dėl visuotinio tinklo,

               (n)nustato tam tikrų Sąjungos aktų perkėlimo į Susitariančiųjų Pietryčių Europos Šalių teisę laikotarpį ir būdus.

                  Regioninį valdymo komitetą sudaro po vieną kiekvienos Susitariančiosios Šalies atstovą ir vieną pakaitinį atstovą. Stebėtojų teisėmis gali dalyvauti visos ES valstybės narės. Regioninis valdymo komitetas sprendimus priima vieningai.

               2.3.Numatomas Regioninio valdymo komiteto aktas

                  Sprendimo projektas susijęs su Regioninio valdymo komiteto darbo tvarkos taisyklių priėmimu pagal Transporto bendrijos sutarties 24 straipsnio 5 dalį. Darbo tvarkos taisyklių projektą sudaro nuostatos, susijusios su dalyvavimu Regioninio valdymo komiteto posėdžiuose, pirmininkavimu Regioniniam valdymo komitetui, pasirengimu Regioninio valdymo komiteto posėdžiams ir jiems taikytinomis procedūrinėmis taisyklėmis, veiksmų, kurių turi imtis Regioninis valdymo komitetas, atlikimo tvarka ir informacijos atskleidimu, taip pat baigiamosios nuostatos. Pagal siūlomas sąlygas darbo tvarkos taisyklės įsigalioja jų priėmimo dieną. Sprendimas dėl Regioninio valdymo komiteto darbo tvarkos taisyklių priėmimo bus ypač svarbus tam, kad Transporto bendrijos sutartis būtų įgyvendinta laiku.

                  Numatomas sprendimas taps teisiškai privalomas susitariančiosioms šalims pagal Transporto bendrijos sutarties 24 straipsnio 5 dalį.

               3.POZICIJA, KURIOS TURI BŪTI LAIKOMASI SĄJUNGOS VARDU

               Siekiant užtikrinti, kad Regioninis valdymo komitetas tinkamai atliktų Transporto bendrijos sutartyje nustatytas užduotis, labai svarbu, kad pagal tos sutarties 24 straipsnio 5 dalį jis priimtų savo darbo tvarkos taisykles. Kadangi Sąjunga yra viena iš Transporto bendrijos sutarties susitariančiųjų šalių, reikia nustatyti Sąjungos poziciją.

               Šiuo atžvilgiu reikia priminti, kad Transporto bendrijos sutartis yra vienas iš elementų, galinčių padėti stiprinti regioninį bendradarbiavimą Vakarų Balkanuose, – tai plačiau paaiškinta Komisijos pasiūlyme dėl Tarybos sprendimo dėl Sutarties pasirašymo (COM(2017) 324 final, skirsnis „Bendrosios aplinkybės“).

               4.TEISINIS PAGRINDAS

               4.1.Procedūrinis teisinis pagrindas

               4.1.1. Principai

                  Sutarties dėl Europos Sąjungos veikimo (SESV) 218 straipsnio 9 dalyje numatyti Tarybos sprendimai, kuriais nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą.

                  Sąvoka teisinę galią turintys aktai apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau gali stipriai paveikti Sąjungos teisės akto leidėjo priimamų teisės aktų [...] turinį
                     2
                  .

               4.1.2. Taikymas aptariamuoju atveju

               Regioninis valdymo komitetas yra susitarimu, t. y. Transporto bendrijos sutartimi, įsteigtas organas.

               Aktas, kurį turi priimti Regioninis valdymo komitetas, yra teisinę galią turintis aktas. Regioninis valdymo komitetas įgaliotas priimti savo darbo tvarkos taisykles pagal Transporto bendrijos sutarties 24 straipsnio 5 dalį. Atsižvelgiant į tų taisyklių pobūdį ir į tai, kad joms taikoma Regioninio valdymo komiteto veiklą reglamentuojanti tarptautinė teisė, jose esama elementų, kurie yra teisiškai privalomi Regioninio valdymo komiteto nariams, taigi ir Sąjungos atstovui. Todėl jos turi būti laikomos turinčiomis teisinę galią.

               Numatomu aktu Transporto bendrijos sutarties institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.

               4.2.2.Taikymas aptariamuoju atveju

               Numatomas aktas yra būtinas tam, kad Transporto bendrijos sutartis veiktų tinkamai. Pačia Transporto bendrijos sutartimi tikslų siekiama kelių, geležinkelių ir vidaus vandens kelių transporto srityse, kurioms taikomas SESV 91 straipsnis, taip pat jūrų transporto srityje, kuriai taikoma SESV 100 straipsnio 2 dalis, ir su šiomis sritimis susijusios dalys reglamentuojamos Transporto bendrijos sutartimi. Numatomas aktas yra horizontalaus pobūdžio, todėl jis yra susijęs su visais šiais elementais. Visi šie elementai yra neatsiejamai susiję ir nė vienas iš jų nėra papildomas kito atžvilgiu.

                  Todėl siūlomo sprendimo materialinis teisinis pagrindas apima šias nuostatas: SESV 91 straipsnį ir 100 straipsnio 2 dalį.

                  4.3.
                        Išvada

                  Siūlomo sprendimo teisinis pagrindas turėtų būti SESV 91 straipsnis ir 100 straipsnio 2 dalis kartu su SESV 218 straipsnio 9 dalimi.

               2018/0182 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi pagal Transporto bendrijos steigimo sutartį įsteigtame Regioniniame valdymo komitete

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnį ir 100 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Transporto bendrijos steigimo sutartis (toliau – Transporto bendrijos sutartis) buvo Sąjungos pasirašyta Tarybos sprendimu (ES) 2017/1937
                  3
               ;

               (2)pagal Transporto bendrijos sutarties 41 straipsnio 3 dalį ta sutartis nuo 2017 m. spalio 9 d. laikinai taikoma Sąjungai, Albanijai, Bosnijai ir Hercegovinai bei Kosovui
                  4
               *, o šioms susitariančiosioms šalims ir Serbijai – nuo 2017 m. lapkričio 29 d.;

               (3)pagal Transporto bendrijos sutarties 24 straipsnio 5 dalį Regioninis valdymo komitetas turi priimti savo darbo tvarkos taisykles;

               (4)tikslinga nustatyti poziciją, kurios Sąjungos vardu turi būti laikomasi Regioniniame valdymo komitete, nes sprendimas dėl Regioninio valdymo komiteto darbo tvarkos taisyklių bus privalomas Sąjungai,

               PRIĖMĖ ŠĮ SPRENDIMĄ:

               1 straipsnis

               Pozicija, kurios turi būti laikomasi Sąjungos vardu Regioniniame valdymo komitete, grindžiama prie šio sprendimo pridėtu Regioninio valdymo komiteto sprendimo projektu.

               Neesminiams sprendimo projekto pakeitimams Sąjungos atstovai Regioniniame valdymo komitete gali pritarti be papildomo Tarybos sprendimo.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 278, 2017 10 27, p. 1.

                     (2)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (3)

                        2017 m. liepos 11 d. Tarybos sprendimas (ES) 2017/1937 dėl Transporto bendrijos steigimo sutarties pasirašymo Europos Sąjungos vardu ir laikino taikymo (OL L 278, 2017 10 27, p. 1).

                     (4)
                  *
                        Šis pavadinimas nekeičia pozicijų dėl statuso ir atitinka JT ST rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.

    ---documentbreak---

               EUROPOS KOMISIJA
            Briuselis, 2018 05 29
            COM(2018) 351 final
            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi pagal Transporto bendrijos steigimo sutartį įsteigtame Regioniniame valdymo komitete

               [Šis dokumentas pridedamas prie Tarybos sprendimo]
                  TRANSPORTO BENDRIJOS REGIONINIO VALDYMO KOMITETO SPRENDIMAS Nr. 2018/1

               D/2018/1/SC-TC, 2018 m. ... ... d. Regioninio valdymo komiteto darbo tvarkos taisyklės

               TRANSPORTO BENDRIJOS REGIONINIS VALDYMO KOMITETAS,

               atsižvelgdamas į Transporto bendrijos steigimo sutartį, ypač į jos 24 straipsnio 5 punktą,

               NUSPRENDĖ:

               Vienintelis straipsnis

               Priimamos prie šio sprendimo pridėtos Regioninio valdymo komiteto darbo tvarkos taisyklės.

               Priimta … 2018 m. … … d.

               Regioninio valdymo komiteto vardu

               ……………………………

               TRANSPORTO BENDRIJOS REGIONINIO VALDYMO KOMITETO DARBO TVARKOS TAISYKLĖS

               I.
                     BENDROSIOS NUOSTATOS

               1.
                     Šios darbo tvarkos taisyklės nustato Regioninio valdymo komiteto – vieno iš Sutartyje, kuria įsteigiama Europos Sąjungos ir Susitariančiųjų Pietryčių Europos Šalių (Albanijos Respublikos, Bosnijos ir Hercegovinos, buvusiosios Jugoslavijos Respublikos Makedonijos, Kosovo
                  1
               , Juodkalnijos ir Serbijos Respublikos) transporto bendrija (toliau – Sutartis), nustatytų organų – veiklos vidaus tvarką.

               2.
                     Tais atvejais, kai šios darbo tvarkos taisyklės prieštarauja Sutarčiai, taikomos Sutarties nuostatos.

               II.
                     NARIAI, STEBĖTOJAI IR KITI DALYVIAI

               1.
                     Valdymo komiteto nariai iš esmės turėtų būti už transportą atsakingų ministerijų vyresnieji pareigūnai.

               2.
                     Nario paskyrimo akte pateikiama įrodymų, kad tas narys yra įgaliotas pareikšti atitinkamos Susitariančiosios Šalies poziciją tai Šaliai privalomu būdu.

               3.
                     Nedarant poveikio Sutarties 24 straipsnio 2 dalies antrame sakinyje nurodytų stebėtojų statusui, III skirsnio 2 dalyje nurodyta pirmininkaujančioji šalis ir pirmininkaujančiąją šalį pavaduojanti šalis prireikus gali duoti sutikimą pakviesti konkrečiame Valdymo komiteto posėdyje arba vienoje ar keliose jo dalyse ad hoc pagrindu dalyvauti kitų valstybių, tarptautinių organizacijų ar kitų įstaigų atstovus, įskaitant pilietinės visuomenės atstovus.

               4.
                     Tais atvejais, kai pirmininkaujančioji šalis ir pirmininkaujančiąją šalį pavaduojanti šalis duoda sutikimą pakviesti kitų valstybių, tarptautinių organizacijų ar kitų įstaigų atstovus, pirmininkaujančioji šalis ne vėliau kaip likus trims savaitėms iki posėdžio apie tai informuoja Susitariančiąsias Šalis ir Transporto bendrijos nuolatinį sekretoriatą (toliau – sekretoriatas). Susitariančiosios Šalys ir sekretoriatas gali per penkias darbo dienas nuo šios informacijos gavimo dienos pirmininkaujančiajai šaliai pareikšti savo nuomonę.

               III.
                     PIRMININKAUJANČIOJI ŠALIS

               1.
                     Kiekviena Susitariančioji Pietryčių Europos Šalis pirmininkauja Valdymo komitetui vienus kalendorinius metus, ir tas pirmininkavimas grindžiamas Sutarties 2 straipsnio 1 dalies b punkte nustatyta abėcėlės tvarka. Pirmoji pirmininkaujančioji Susitariančioji Pietryčių Europos Šalis yra Albanijos Respublika.

               2.
                     Pirmininkaujančioji šalis pirmininkauja Valdymo komiteto posėdžiams. Jai padeda vienas Europos Sąjungos, kuri yra pirmininkaujančiąją šalį pavaduojanti šalis, atstovas.

               3.
                     Jei per konkretų posėdį pirmininkaujančioji šalis negali vykdyti savo funkcijų, tam posėdžiui pirmininkauja Europos Sąjungos, kuri yra pirmininkaujančiąją šalį pavaduojanti šalis, atstovas.

               IV.
                     PASIRENGIMAS POSĖDŽIAMS

               1.
                     Valdymo komiteto posėdžiai vyksta sekretoriato būstinėje. Tačiau, pasikonsultavusi su pirmininkaujančiąją šalį pavaduojančia šalimi ir sekretoriatu, taip pat atsižvelgusi į atitinkamus finansinius, administracinius ir organizacinius aspektus, pirmininkaujančioji šalis gali nuspręsti dėl kitos Valdymo komiteto posėdžių vietos. Išskyrus tinkamai pagrįstus atvejus, tas sprendimas priimamas ne vėliau kaip likus dviem mėnesiams iki atitinkamo posėdžio.

               2.
                     Sekretoriato indėliui ne sekretoriato būstinėje rengiamų posėdžių organizavimo išlaidoms padengti taikomos jo vidaus biudžeto taisyklės.

               3.
                     Pirmininkaujančioji šalis, pirmininkaujančiąją šalį pavaduojanti šalis ir sekretoriatas susitaria dėl posėdžio datos. Iš esmės dėl datos susitariama ne vėliau kaip likus dviem mėnesiams iki atitinkamo posėdžio.

               4.
                     Pirmininkaujančioji šalis ir pirmininkaujančiąją šalį pavaduojanti šalis susitaria dėl posėdžio darbotvarkės projekto. Darbotvarkės projektas ir visi su juo susiję dokumentai nariams ir stebėtojams pateikiami ne vėliau kaip likus šešioms savaitėms iki atitinkamo posėdžio. Nariai gali teikti pastabų ir siūlyti įtraukti naujų darbotvarkės punktų. Jiems taip pat išdalijama kitoms valstybėms, tarptautinėms organizacijoms ar kitoms įstaigoms, pakviestoms pagal II skirsnio 3 dalį, svarbi medžiaga.

               5.
                     Sekretoriatas atsako už pasirengimą posėdžiams. Jis reguliariai, taip pat pirmininkaujančiosios šalies ir pirmininkaujančiąją šalį pavaduojančios šalies prašymu teikia joms informaciją apie pasirengimo posėdžiui eigą ir vykdo jų prašymus bei nurodymus šiuo klausimu.

               V.
                     VALDYMO KOMITETO POSĖDŽIŲ PROCEDŪRINĖS TAISYKLĖS

               1.
                     Jei Valdymo komitetas nenusprendžia kitaip, jo posėdžiai nėra vieši.

               2.
                     Bet kurį Valdymo komiteto narį, stebėtoją ar kitą dalyvį gali lydėti jiems padedantys pareigūnai. Tų pareigūnų vardai, pavardės ir pareigos iš anksto nurodomi sekretoriatui. Iš esmės narį gali lydėti ne daugiau kaip trys, o bet kurį kitą posėdžio stebėtoją – ne daugiau kaip du pareigūnai. Tačiau pirmininkaujančioji šalis gali duoti papildomų nurodymų dėl didžiausio delegacijos atstovų skaičiaus.

               3.
                     Laikoma, kad reikalaujamas Valdymo komiteto kvorumas yra tik tada, kai atstovaujama keturioms Susitariančiosioms Pietryčių Europos Šalims ir Europos Sąjungai.

               4.
                     Nario susilaikymas neužkerta kelio Valdymo komitetui imtis veiksmų, jei yra šio skirsnio 3 dalyje reikalaujamas kvorumas.

               5.
                     Posėdžio pradžioje patvirtinama jo darbotvarkė. Skubiais atvejais pirmininkaujančiosios šalies ir pirmininkaujančiąją šalį pavaduojančios šalies sutikimu posėdžio metu gali būti įtraukta naujų darbotvarkės punktų.

               6.
                     Stebėtojai gali dalyvauti diskusijose ir gali daryti pareiškimus gavę pirmininkaujančiosios šalies leidimą ar kvietimą. 7.
                     Pagal II skirsnio 3 dalį pakviesti kitų valstybių, tarptautinių organizacijų ar įstaigų atstovai gali dalyvauti diskusijose gavę pirmininkaujančiosios šalies leidimą arba kvietimą, bet jie nedalyvauja Valdymo komitetui imantis kokių nors veiksmų.

               8.
                     Padedant sekretoriatui parengiamos kiekvieno posėdžio išvados.

               9.
                     Į išvadas įrašoma informacija apie visas posėdyje priimtas priemones, taip pat narių pozicijos ir stebėtojų pareiškimai dėl veiksmų, kurių siūlo imtis Valdymo komitetas.

               10.
                     Išvadas pasirašo pirmininkaujančioji šalis ir jos pateikiamos nariams ir stebėtojams. Jei neįmanoma išvadų projekto parengti iki atitinkamo posėdžio pabaigos, pirmininkaujančioji šalis užtikrina, kad jis būtų parengtas ir pateiktas per septynias kalendorines dienas nuo posėdžio pabaigos. Bet kuris narys gali per septynias kalendorines dienas nuo išvadų projekto gavimo dienos prašyti padaryti pataisymų. Pirmininkaujančioji šalis pasirūpina, kad galutinė redakcija būtų pateikta per septynias dienas nuo pastabų pateikimo laikotarpio pabaigos.

               11.
                     Posėdžių išvadomis negali būti niekaip ribojama teisės aktų ar Sutarties taikymo sritis arba poveikis. Negali būti daroma pareiškimų ar išvadų, kurie prieštarauja privalomoms teisės nuostatoms. Posėdžių išvados nėra teisės aktai ir neturi norminės galios.

               VI.
                     VEIKLOS FORMOS IR TVARKA, KURIOS TURI LAIKYTIS VALDYMO KOMITETAS

               Bendrosios nuostatos

               1.
                     Valdymo komitetas vykdo veiklą atitinkamais atvejais priimdamas rekomendacijas ir sprendimus (toliau kartu – priemonės).

               Sprendimų priėmimu laikomas taisyklių, kuriomis siekiama užtikrinti Valdymo komiteto veikimą, priėmimas.

               2.
                     Priimtą arba iš dalies pakeistą priemonę nedelsiant pasirašo pirmininkaujančioji šalis, o sekretoriatas ją perduoda visoms Susitariančiosioms Šalims.

               3.
                     Priemonės įsigalioja jų priėmimo dieną, jei jose nenurodyta kitaip.

               4.
                     Jei darbo tvarkos taisyklėse nenurodyta kitaip, priemonės priimamos arba iš dalies keičiamos laikantis tokios pačios tvarkos.

               5.
                     Bet koks nario arba sekretoriato prašymas priimti ar iš dalies pakeisti priemonę pateikiamas raštu ne vėliau kaip likus 30 kalendorinių dienų iki Valdymo komiteto posėdžio, kuriame ji turi būti svarstoma.

               6.
                     Prašymas pateikiamas pirmininkaujančiajai šaliai, o jo kopija – visiems nariams ir sekretoriatui. Prie prašymo pridedami atitinkami aiškinamieji raštai.

               7.
                     Tinkamai pagrįstais atvejais priemonės gali būti priimamos ar iš dalies keičiamos netaikant šio skirsnio 4–6 dalyse nustatytų formos ir tvarkos reikalavimų.

               Priemonių priėmimas susirašinėjimo tvarka

               8.
                     Laikotarpiu tarp posėdžių Valdymo komitetas priemones gali priimti arba iš dalies pakeisti susirašinėjimo tvarka. Pirmininkaujančioji šalis savo iniciatyva arba gavusi kurio nors nario arba sekretoriato prašymą priimti priemonę susirašinėjimo tvarka, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, nusprendžia, ar konkrečiu atveju turi būti taikoma susirašinėjimo tvarka.

               9.
                     Jei pirmininkaujančioji šalis nusprendžia, kad turi būti taikoma susirašinėjimo tvarka, ji nurodo sekretoriatui išsiųsti nariams prašymą ir informaciją, kurią ji, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, pripažįsta būtina. Pirmininkaujančioji šalis, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, taip pat nurodo, ar nariai gali iš dalies keisti prašymą, o jei taip – kokiomis sąlygomis.

               10.
                     Pirmininkaujančioji šalis, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, nustato, iki kurios dienos ir valandos turi būti pateikti atsakymai; bet kokiu atveju šis laikotarpis negali būti trumpesnis kaip 10 kalendorinių dienų nuo šio skirsnio 9 dalyje nurodytos informacijos pateikimo dienos. Išskirtiniais atvejais pirmininkaujančioji šalis, gavusi prašymą arba veikdama savo nuožiūra, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, gali atsakymų pateikimo laikotarpį pratęsti. Laikoma, kad narys, kuris per nustatytą laikotarpį nepateikė rašytinio atsakymo (įskaitant e. paštu), susilaikė.

               11.
                     Valdymo komitetas sprendimus priima vieningai. Laikoma, kad sprendimas priimtas vieningai, kai bent keturios Susitariančiosios Pietryčių Europos Šalys ir Europos Sąjunga pritarė atitinkamai priemonei ir nė viena Šalis neprieštaravo.

               VII.
                     INFORMACIJOS ATSKLEIDIMAS

               1.
                     Jei nenuspręsta kitaip, galutinės redakcijos posėdžių dokumentai (darbotvarkės, išvados ir pan.) viešai skelbiami sekretoriato interneto svetainėje.

               2.
                     Teisė susipažinti su Valdymo komiteto turimais dokumentais nustatoma pagal Sutarties 38 straipsnio 2 ir 3 dalis.

               VIII.
                     BAIGIAMOSIOS NUOSTATOS

               1.
                     Stebėtojai ir pagal II skirsnio 3 dalį pakviesti kitų valstybių, tarptautinių organizacijų ar kitų įstaigų atstovai turi laikytis visų konfidencialumo reikalavimų, kurie taikomi Valdymo komiteto nariams. Šie reikalavimai atsispindi atitinkamo posėdžio išvadose.

               2.
                     Pagal II skirsnio 3 dalį pakviestų kitų valstybių, tarptautinių organizacijų ar kitų įstaigų atstovų paprašoma prieš dalyvaujant atitinkamose diskusijose pasirašyti konfidencialumo pareiškimą. Tame konfidencialumo pareiškime išdėstomas įsipareigojimas laikytis šio skirsnio 1 dalyje nurodytų konfidencialumo taisyklių. Asmenims, atsisakiusiems pasirašyti tokį pareiškimą, neleidžiama dalyvauti tose diskusijose.

               3.
                     Visus Valdymo komiteto aktus pasirašo pirmininkaujančioji šalis.

               4.
                     Visi šių darbo tvarkos taisyklių pakeitimai priimami Valdymo komiteto sprendimu.

               5.
                     Jei taikant šias darbo tvarkos taisykles konkrečiu atveju kyla aiškinimo sunkumų, pirmininkaujančioji šalis, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, teikia konsultacijas, kad problema būtų išspręsta.

               6.
                     Praėjus vieniems metams nuo šių darbo tvarkos taisyklių įsigaliojimo dienos, sekretoriatas, atsižvelgdamas į praktinę jų taikymo patirtį, gali siūlyti iš dalies pakeisti šias darbo tvarkos taisykles, jei, jo manymu, tai naudinga ar reikalinga. Tais atvejais, kai pasiūlyti tokių pakeitimų pageidauja Valdymo komiteto narys, jis pirmiau pasikonsultuoja su sekretoriatu.

               Šios darbo tvarkos taisyklės įsigalioja tą dieną, kai jas priima Valdymo komitetas.

                     (1)

                        Šis pavadinimas nekeičia pozicijų dėl statuso ir atitinka JT ST rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.


               EUROPOS KOMISIJA
            Briuselis, 2018 07 06
            COM(2018) 528 final
            2018/0278(NLE)
            Pasiūlymas
            TARYBOS SPRENDIMAS
            kuriuo Austrija ir Rumunija įgaliojamos dėl Europos Sąjungos interesų pritarti Hondūro prisijungimui prie 1980 m. Hagos konvencijos dėl tarptautinio vaikų grobimo civilinių aspektų

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  1980 m. spalio 25 d. Hagos konvencijos dėl tarptautinio vaikų grobimo civilinių aspektų (toliau – 1980 m. konvencija), kurią iki šiol ratifikavo 98 šalys, įskaitant visas ES valstybes nares, tikslas – Susitariančiųjų Šalių paskirtoms centrinėms įstaigoms bendradarbiaujant atkurti ankstesnę padėtį greitai grąžinant neteisėtai išvežtus ar laikomus vaikus.

                  Vaikų grobimo prevencija yra vienas iš esminių ES vaiko teisių rėmimo politikos aspektų, todėl Europos Sąjunga tarptautiniu lygmeniu aktyviai siekia gerinti 1980 m. konvencijos taikymą ir ragina trečiąsias valstybes prie jos prisijungti.

                  1993 m. gruodžio 20 d. prisijungimo prie 1980 m. konvencijos dokumentą deponavo Hondūras. Konvencija Hondūre įsigaliojo 1994 m. kovo 1 d.

                  1980 m. konvencija jau galioja Hondūro ir 25 ES valstybių narių santykiams. Hondūro prisijungimui prie konvencijos dar nepritarė tik Austrija, Danija ir Rumunija.

                  1980 m. konvencijos 38 straipsnio 4 pastraipoje nustatyta, kad ji bus taikoma tik prisijungiančios valstybės ir tų susitariančiųjų valstybių, kurios pareikš, kad pritaria jos prisijungimui, tarpusavio santykiams.

                  Tai, kad ES turi išimtinę kompetenciją dėl pritarimo trečiosios valstybės prisijungimui prie 1980 m. konvencijos, patvirtino Europos Sąjungos Teisingumo Teismas, su kuriuo konsultuotasi Komisijos iniciatyva.

                  2014 m. spalio 14 d. Europos Sąjungos Teisingumo Teismo nuomonėje 1/13 pareikšta, kad trečiosios valstybės prisijungimo prie 1980 m. Hagos konvencijos dėl tarptautinio vaikų grobimo civilinių aspektų priėmimas priklauso išimtinei Europos Sąjungos kompetencijai.

                  Teismas pabrėžė, kad šioje srityje ES lygmeniu reikalingas vienodumas – būtina vengti vadinamosios kintamosios geometrijos tarp valstybių narių.

                  Kovos su tarptautiniu vaikų grobimu sritis priklauso išimtinei Europos Sąjungos išorės kompetencijai, todėl nuspręsti pritarti Hondūro prisijungimui reikia ES lygmeniu – priimant Tarybos sprendimą. Todėl Austrija ir Rumunija turėtų padaryti pareiškimą dėl pritarimo Hondūro prisijungimui dėl Europos Sąjungos interesų.

                  Austrijai ir Rumunijai pritarus, 1980 m. konvencija būtų taikoma Hondūro ir visų ES valstybių narių, išskyrus Daniją, santykiams.

               •Suderinamumas su toje pačioje politikos srityje galiojančiomis nuostatomis

                  Kalbant apie tėvų vykdomą vaikų grobimą, 1980 m. Hagos konvencija yra Tarybos reglamento Nr. 2201/2003 (reglamento „Briuselis IIa“), kuris yra ES teisminio bendradarbiavimo bylose, susijusiose su santuoka ir tėvų pareigomis, kertinis akmuo, tarptautinis atitikmuo.

                  Vienas iš pagrindinių šio reglamento tikslų – atgrasyti nuo vaikų grobimo tarp valstybių narių, nustatant procedūras, kuriomis būtų užtikrinama, kad vaikas būtų greitai grąžintas į valstybę narę, kurioje yra jo nuolatinė gyvenamoji vieta. Todėl reglamento „Briuselis IIa“ 11 straipsnis apima 1980 m. Hagos konvencijoje išdėstytą procedūrą ir ją papildo – išaiškinami kai kurie jos aspektai, visų pirma vaiko išklausymas, taip pat laikotarpis, per kurį reikia priimti sprendimą po to, kai pateiktas pareiškimas dėl grąžinimo, ir vaiko negrąžinimo priežastys. Jame taip pat įvestos nuostatos, reglamentuojančios skirtingose valstybėse narėse priimtus prieštaringus sprendimus dėl grąžinimo ir negrąžinimo.

                  Tarptautiniu lygmeniu Europos Sąjunga remia trečiųjų valstybių prisijungimą prie 1980 m. konvencijos, kad jos valstybės narės galėtų remtis bendra teisine sistema kovos su tarptautiniu vaikų grobimu srityje.

                  Nuo 2015 m. birželio mėn. iki 2017 m. gruodžio mėn. jau priimta 14 Tarybos sprendimų, kuriais pritarta 20 trečiųjų šalių (Maroko, Singapūro, Rusijos Federacijos, Albanijos, Andoros, Seišelių, Armėnijos, Korėjos Respublikos, Kazachstano, Peru, Gruzijos, Pietų Afrikos, Čilės, Islandijos, Bahamų, Panamos, Urugvajaus, Kolumbijos, Salvadoro ir San Marino)
                     1
                   prisijungimui prie 1980 m. Hagos konvencijos dėl tarptautinio vaikų grobimo.

               •Suderinamumas su kitomis Sąjungos politikos sritimis

                  Šis pasiūlymas yra akivaizdžiai susijęs su Europos Sąjungos sutarties 3 straipsnyje įtvirtintu bendru tikslu – saugoti vaiko teises. 1980 m. Hagos konvencijos sistema siekiama apsaugoti vaikus nuo žalingo tėvų vykdomo vaikų grobimo poveikio ir užtikrinti, kad vaikai galėtų išsaugoti ryšį su abiem tėvais, pavyzdžiui, užtikrinant galimybę faktiškai naudotis teise matytis su vaiku.

                  Taip pat reikia paminėti ryšį su skatinimu naudotis tarpininkavimu sprendžiant tarpvalstybinius šeimos ginčus. Direktyva dėl tam tikrų mediacijos civilinėse ir komercinėse bylose aspektų
                     2
                  , be kita ko, taikoma šeimos teisei bendroje Europos teisminėje erdvėje. 1980 m. Hagos konvencija taip pat skatinama šeimos ginčus spręsti draugiškai. Vienos iš geros praktikos gairių pagal 1980 m. Hagos konvenciją, kurias paskelbė Hagos tarptautinės privatinės teisės konferencija, skirtos naudojimuisi tarpininkavimu sprendžiant į konvencijos taikymo sritį patenkančius tarptautinius šeimos ginčus dėl vaikų. Europos Komisijos iniciatyva šios gairės išverstos į visas ES kalbas (išskyrus anglų ir prancūzų k.) bei arabų kalbą, siekiant paskatinti dialogą su konvencijos dar neratifikavusiomis valstybėmis ir padėti kartu rasti konkrečius dėl tarptautinio vaikų grobimo kylančių problemų sprendimo būdus
                     3
                  .

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Atsižvelgiant į tai, kad sprendimas susijęs su tarptautiniu susitarimu, jo teisinis pagrindas yra Sutarties dėl Europos Sąjungos veikimo 218 straipsnis kartu su 81 straipsnio 3 dalimi. Taryba, pasikonsultavusi su Europos Parlamentu, sprendžia vieningai.

                  Jungtinei Karalystei ir Airijai Reglamentas (EB) Nr. 2201/2003 yra privalomas, todėl jos dalyvauja priimant ir taikant šį sprendimą.

                  Pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas.

               •Proporcingumo principas

                  Šis pasiūlymas parengtas atsižvelgiant į jau priimtus Tarybos sprendimus dėl to paties dalyko ir juo neviršijama to, kas būtina pasiekti tikslui užtikrinti suderintus ES veiksmus kovos su tarptautiniu vaikų grobimu srityje, užtikrinant, kad Austrija ir Rumunija pritartų Hondūro prisijungimui prie 1980 m. Hagos konvencijos per nurodytą laiką.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Konsultacijos su suinteresuotosiomis šalimis

                  Austrija ir Rumunija, su kuriomis Komisija konsultavosi dėl jų pasirengimo pritarti Hondūro prisijungimui prie 1980 m. konvencijos, pateikė palankią nuomonę.

                  Diskusijos 2018 m. balandžio 18 d. ekspertų posėdyje parodė, kad šiame etape valstybės narės neprieštarauja tam, kad Austrija ir Rumunija pritartų Hondūro prisijungimui prie 1980 m. konvencijos.

               •Tiriamųjų duomenų rinkimas ir naudojimas

                  Atsižvelgdamos į tai, kad konvencija jau galioja Hondūro ir 25 valstybių narių santykiams, Komisija ir valstybių narių ekspertai laikėsi nuomonės, kad konkrečiai vertinti padėties atitinkamoje trečiojoje šalyje nebūtina.

               •Poveikio vertinimas

                  2015–2017 m. priimtų 14 Tarybos sprendimų dėl pritarimo kelių trečiųjų valstybių prisijungimui prie 1980 m. Hagos konvencijos atveju, atsižvelgiant į šio teisėkūros procedūra priimamo akto pobūdį, konkretaus poveikio vertinimo neatlikta. Bet kokiu atveju buvo laikomasi nuomonės, kad Hondūro padėties konkretus vertinimas būtų perteklinis, atsižvelgiant į tai, kad konvencija jau galioja santykiams su 25 ES valstybėmis narėmis ir į Austrijos ir Rumunijos norą pritarti Hondūro prisijungimui.

               4.POVEIKIS BIUDŽETUI

                  Siūlomas sprendimas poveikio biudžetui neturi.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Kadangi pasiūlymas susijęs tik su Austrijos ir Rumunijos įgaliojimu pritarti Hondūro prisijungimui prie 1980 m. konvencijos, jo įgyvendinimo stebėsena apima tik šiuos aspektus: kaip Austrija ir Rumunija laikosi pareiškimo teksto, deponavimo laikotarpio ir pranešimo apie deponavimą Komisijai reikalavimų, nustatytų Tarybos sprendime.

               2018/0278 (NLE)

               Pasiūlymas

               TARYBOS SPRENDIMAS

               kuriuo Austrija ir Rumunija įgaliojamos dėl Europos Sąjungos interesų pritarti Hondūro prisijungimui prie 1980 m. Hagos konvencijos dėl tarptautinio vaikų grobimo civilinių aspektų

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 81 straipsnio 3 dalį kartu su 218 straipsnio 6 dalies b punktu,

               atsižvelgdama į Europos Komisijos pasiūlymą,

               atsižvelgdama į Europos Parlamento nuomonę
                  4
               ,

               kadangi:

               (1)Europos Sąjunga yra nusistačiusi kaip vieną iš savo tikslų skatinti vaiko teisių apsaugą, kaip nurodyta Europos Sąjungos sutarties 3 straipsnyje. Priemonės, skirtos vaikams apsaugoti nuo neteisėto išvežimo ar laikymo, yra vienas iš esminių tos politikos aspektų;

               (2)Taryba priėmė Reglamentą (EB) Nr. 2201/2003
                  5
                (toliau – reglamentas „Briuselis IIa“), kuriuo siekiama apsaugoti vaikus nuo žalingų padarinių, kuriuos sukelia neteisėtas išvežimas ar laikymas, ir nustatyti tvarką, kuri užtikrintų greitą jų sugrąžinimą į valstybę, kurioje jie nuolat gyvena, taip pat užtikrinti bendravimo teisių ir globos teisių apsaugą;

               (3)Reglamentu „Briuselis IIa“ papildoma ir sustiprinama 1980 m. spalio 25 d. Hagos konvencija dėl tarptautinio vaikų grobimo civilinių aspektų (toliau – 1980 m. Hagos konvencija), kuria tarptautiniu lygmeniu nustatoma susitariančiųjų valstybių ir centrinių įstaigų įsipareigojimų ir bendradarbiavimo sistema ir siekiama užtikrinti greitą neteisėtai išvežtų ar laikomų vaikų grąžinimą;

               (4)visos Sąjungos valstybės narės yra 1980 m. Hagos konvencijos šalys;

               (5)Sąjunga ragina trečiąsias valstybes prisijungti prie 1980 m. Hagos konvencijos ir remia tinkamą 1980 m. Hagos konvencijos taikymą, inter alia, kartu su valstybėmis narėmis dalyvaudama specialiųjų komisijų, kurias reguliariai organizuoja Hagos tarptautinės privatinės teisės konferencija, veikloje;

               (6)opiais tarptautinio vaikų grobimo atvejais geriausiu sprendimu galėtų būti bendra teisinė sistema, taikoma Sąjungos valstybių narių ir trečiųjų valstybių santykiams;

               (7)1980 m. Hagos konvencijoje nustatyta, kad ji taikoma tik prisijungiančios valstybės ir tų susitariančiųjų valstybių, kurios pareiškė, kad pritaria jos prisijungimui, tarpusavio santykiams;

               (8)pagal 1980 m. Hagos konvenciją ekonominės integracijos regioninėms organizacijoms, kaip antai Sąjungai, neleidžiama tapti jos šalimi. Todėl Sąjunga negali nei prisijungti prie tos konvencijos, nei deponuoti savo pareiškimo dėl pritarimo valstybės prisijungimui;

               (9)remiantis Europos Sąjungos Teisingumo Teismo nuomone 1/13, pareiškimai dėl pritarimo prisijungimui pagal 1980 m. Hagos konvenciją priklauso išimtinei Sąjungos išorės kompetencijai;

               (10)1993 m. gruodžio 20 d. prisijungimo prie 1980 m. konvencijos dokumentą deponavo Hondūras. Konvencija Hondūre įsigaliojo 1994 m. kovo 1 d.;

               (11)visos susijusios valstybės narės, išskyrus Austriją, Daniją ir Rumuniją, jau pritarė Hondūro prisijungimui prie 1980 m. Hagos konvencijos. Hondūras pritarė Bulgarijos, Kipro, Estijos, Latvijos, Lietuvos, Maltos ir Slovėnijos prisijungimui prie 1980 m. Hagos konvencijos. Įvertinus padėtį Hondūre padaryta išvada, kad Austrija ir Rumunija gali dėl Sąjungos interesų pritarti Hondūro prisijungimui pagal 1980 m. Hagos konvencijos sąlygas;

               (12)todėl Austrija ir Rumunija turėtų būti įgaliotos deponuoti pareiškimą dėl pritarimo Hondūro prisijungimui prie 1980 m. Hagos konvencijos dėl Sąjungos interesų laikydamosi šiame sprendime išdėstytų sąlygų. Kitos Sąjungos valstybės narės jau pritarė Hondūro prisijungimui prie 1980 m. Hagos konvencijos, todėl naujų pareiškimų dėl pritarimo prisijungimui neturėtų deponuoti, nes pagal tarptautinę viešąją teisę esami pareiškimai galioja toliau;

               (13)Jungtinei Karalystei ir Airijai reglamentas „Briuselis IIa“ yra privalomas ir todėl jos dalyvauja priimant ir taikant šį sprendimą;

               (14)pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

               PRIĖMĖ ŠĮ SPRENDIMĄ:

               1 straipsnis

               1.
                     Austrija ir Rumunija įgaliojamos dėl Sąjungos interesų pritarti Hondūro prisijungimui prie 1980 m. spalio 25 d. Hagos konvencijos dėl tarptautinio vaikų grobimo civilinių aspektų (toliau – 1980 m. Hagos konvencija).

               2.
                     Austrija ir Rumunija ne vėliau kaip [dvylika mėnesių po šio sprendimo priėmimo] deponuoja pareiškimą dėl pritarimo Hondūro prisijungimui prie 1980 m. Hagos konvencijos dėl Sąjungos interesų, išdėstytą taip:

               „[Visas VALSTYBĖS NARĖS pavadinimas] pareiškia, kad pritaria Hondūro prisijungimui prie 1980 m. spalio 25 d. Hagos konvencijos dėl tarptautinio vaikų grobimo civilinių aspektų, vadovaujantis Tarybos sprendimu (ES) 2018/…“.

               3.
                     Austrija ir Rumunija informuoja Tarybą ir Komisiją apie savo pareiškimų dėl pritarimo Hondūro prisijungimui prie 1980 m. Hagos konvencijos deponavimą ir perduoda Komisijai tų pareiškimų tekstą per du mėnesius nuo jo deponavimo.

               2 straipsnis

               Šis sprendimas įsigalioja pranešimo apie jį dieną.

               3 straipsnis

               Šis sprendimas skirtas Austrijai ir Rumunijai.

               Priimta Briuselyje

                     Tarybos vardu

                     Pirmininkas

                     (1)

                        Jau priimta 14 Tarybos sprendimų, kuriais valstybės narės įgaliojamos pritarti, kad prie 1980 m. konvencijos prisijungtų Andora (2015 m. birželio 15 d. priimtas Tarybos sprendimas (ES) 2015/1023); Seišeliai (2015 m. gruodžio 10 d. priimtas Tarybos sprendimas (ES) 2015/2354); Rusija (2015 m. gruodžio 10 d. priimtas Tarybos sprendimas (ES) 2015/2355); Albanija (2015 m. gruodžio 10 d. priimtas Tarybos sprendimas (ES) 2015/2356); Singapūras (2015 m. birželio 15 d. priimtas Tarybos sprendimas 2015/1024); Marokas (2015 m. gruodžio 10 d. priimtas Tarybos (ES) sprendimas 2015/2357); Armėnija (2015 m. gruodžio 10 d. priimtas Tarybos sprendimas (ES) 2015/2358); Korėjos Respublika (2016 m. gruodžio 8 d. priimtas Tarybos sprendimas (ES) 2016/2313), Kazachstanas (2016 m. gruodžio 8 d. priimtas Tarybos sprendimas (ES) 2016/2311), Peru (2016 m. gruodžio 8 d. priimtas Tarybos sprendimas (ES) 2016/2312); Gruzija ir Pietų Afrika (2017 m. gruodžio 18 d. priimtas Tarybos sprendimas (ES) 2017/2462); Čilė, Islandija ir Bahamos (2017 m. gruodžio 18 d. priimtas Tarybos sprendimas (ES) 2017/2424); Panama, Urugvajus, Kolumbija ir Salvadoras (2017 m. gruodžio 18 d. priimtas Tarybos sprendimas (ES) 2017/2464); San Marinas (2017 m. gruodžio 18 d. priimtas Tarybos sprendimas (ES) 2017/2463).

                     (2)

                        2008 m. gegužės 21 d. Europos Parlamento ir Tarybos direktyva 2008/52/EB dėl tam tikrų mediacijos civilinėse ir komercinėse bylose aspektų (OL L 136, 2008 5 24, p. 3).

                     (3)

                  https://www.hcch.net/en/publications-and-studies/details4/?pid=5568&dtid=3

                     (4)

                        OL C , , p. .

                     (5)

                        2003 m. lapkričio 27 d. Tarybos reglamentas (EB) Nr. 2201/2003 dėl jurisdikcijos ir teismo sprendimų, susijusių su santuoka ir tėvų pareigomis, pripažinimo bei vykdymo, panaikinantis Reglamentą (EB) Nr. 1347/2000 (OL L 338, 2003 12 23, p. 1).


               EUROPOS KOMISIJA
            Briuselis, 2018 10 10
            COM(2018) 672 final
            2018/0346(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Prekybos sudėties Asociacijos komitete, įsteigtame Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimu

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi Prekybos sudėties Asociacijos komitete dėl numatomo priimti sprendimo, kuriuo sudaromas asmenų, galinčių būti arbitrais ginčų sprendimo procedūrose, sąrašas.

               2.Pasiūlymo aplinkybės

               2.1.Asociacijos susitarimas

               Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimu (toliau – Susitarimas) siekiama sudaryti sąlygas tvirtesniems ekonominiams ir prekybos ryšiams, kad Ukraina galėtų palaipsniui integruotis į ES vidaus rinką, įskaitant išsamios ir visapusiškos laisvosios prekybos erdvės sukūrimą, kaip nurodyta Susitarimo IV antraštinėje dalyje (Prekyba ir su prekyba susiję klausimai), ir remti Ukrainos pastangas galutinai pereiti prie veikiančios rinkos ekonomikos, inter alia, laipsniškai derinant jos teisės aktus su Sąjungos teisės aktais. Susitarimas įsigaliojo 2017 m. rugsėjo 1 d.

               2.2.Prekybos sudėties Asociacijos komitetas

               Prekybos sudėties Asociacijos komitetas, kaip konkrečios sudėties komitetas, kurio paskirtis spręsti visus su Susitarimo IV antraštine dalimi (Prekyba ir su prekyba susiję klausimai) susijusius klausimus, apibūdintas Susitarimo 465 straipsnio 4 dalyje. Pagal Susitarimo 465 straipsnio 3 dalį Asociacijos komitetas turi įgaliojimus priimti sprendimus Susitarime numatytais atvejais ir tose srityse, kuriose Asociacijos taryba jam perdavė įgaliojimus. Sprendimai Šalims privalomi ir jos imasi tinkamų jų įgyvendinimo priemonių. Asociacijos komitetas sprendimus priima Šalių sutarimu;

               2.3.Numatomas Prekybos sudėties Asociacijos komiteto aktas

               Prekybos sudėties Asociacijos komitetas priima sprendimą, kuriuo sudaromas asmenų, pageidaujančių ir galinčių būti arbitrais ginčų sprendimo procedūrose, sąrašą. Numatomo akto tikslas – nustatyti mechanizmą, pagal kurį būtų sprendžiami su prekyba susiję susitarimo šalių ginčai dėl su prekyba susijusios Susitarimo dalies taikymo ar aiškinimo. Pagal Susitarimo 14 skyriuje nustatytą arbitražo procedūrą šalis ieškovė gali prašyti sudaryti arbitražo kolegiją dvišaliam ginčui spręsti.

               Pagal Susitarimo 323 straipsnį šalys turi parengti asmenų, galinčių būti arbitrais ir atitinkančių reikalavimus bei pasirengusių būti kolegijos nariais , sąrašą. Šį sąrašą sudaro 15 kvalifikuotų asmenų, galinčių būti arbitrais. Atitinkamai su Ukrainos Vyriausybe aptartas asmenų, pageidaujančių ir galinčių būti arbitrais, sąrašo projektas, į kurį įtraukti penki Sąjungos kandidatai, penki Ukrainos kandidatai ir penki trečiųjų šalių piliečiai, kurie galėtų būti arbitražo kolegijos pirmininkais.

               Sąjungos ir Ukrainos siūlomi kandidatai ir atrinkti pirmininkai turi specialiųjų žinių ar patirties teisės ir tarptautinės prekybos srityse, kaip reikalaujama Susitarimo 323 straipsnio 2 dalyje. Taip pat gali būti tikimasi, kad 14 į sąrašą įtrauktų asmenų tenkintų nepriklausomumo reikalavimą pagal Susitarimo 323 straipsnio 3 dalį ir, jei šalys juos paskirtų arbitrais, jie tenkintų Susitarimo XXV priede išdėstyto elgesio kodekso nuostatas.

               Ukraina įtraukti į sąrašą galėjo pasiūlyti tik keturis arbitrus, kadangi penktasis pasiūlytas kandidatas mirė pasibaigus atrankos procedūrai. Tam, kad pasiūlytų penktąjį arbitrą, Ukraina turės pradėti naują atrankos procedūrą, kurios per trumpą laiką gali nepavykti užbaigti. Siekiant išvengti tolesnių vėlavimų sudarant asmenų, galinčių būti arbitrais, sąrašą, kuris labai svarbus, kad veiktų Susitarimo ginčų sprendimo sistema, geriausia būtų kuo greičiau patvirtinti sąrašą su 14 asmenų ir užtikrinti, kad Ukraina įsipareigotų kuo greičiau pasiūlyti penktąjį asmenį.

               3.Pozicija, kurios turi būti laikomasi Sąjungos vardu

               Pozicija, kurios turi būti laikomasi Sąjungos vardu, siekiama, kad, kaip numatyta Susitarime, būtų sudarytas asmenų, pageidaujančių ir galinčių būti arbitrais ginčų sprendimo procedūrose, sąrašas.

               Sprendimas yra teisės aktas, kuriuo nustatoma Sąjungos pozicija, kurios Sąjungos vardu turi būti laikomasi Prekybos sudėties Asociacijos komitete.

               Šiuo sprendimu įgyvendinama Sąjungos bendra prekybos su Rytų partnerystės šalimi politika, remiantis minėto Asociacijos susitarimo nuostatomis. Arbitrų sąrašo sudarymas yra teisinis reikalavimas, taikomas siekiant nustatyti institucines struktūras, kurios Sąjungai ir Ukrainai leistų veiksmingai spręsti dvišalius ginčus dėl su prekyba susijusios Susitarimo antraštinės dalies taikymo ir aiškinimo. Pasiūlymas dera su Sąjungos požiūriu į ginčų sprendimo taisykles, suderėtas rengiant laisvosios prekybos susitarimus su kitais prekybos partneriais arba įgyvendintas juos taikant.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal tarptautinės teisės normas, kuriomis reglamentuojama atitinkamo organo veikla. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  1
               .

               4.1.2.Taikymas aptariamuoju atveju

               Asociacijos komitetas yra Asociacijos susitarimu įsteigtas organas. Asociacijos komiteto priimamas sprendimas yra teisinę galią turintis teisės aktas. Vadovaujantis Susitarimo 465 straipsnio 3 dalimi, numatomas aktas bus privalomas pagal tarptautinę teisę. Numatomu aktu Susitarimo institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Materialinis teisinis pagrindas yra SESV 207 straipsnis kartu su 218 straipsnio 9 dalimi.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su tuo, kad būtų užtikrintas bendros prekybos politikos įgyvendinimas.

               Todėl siūlomo sprendimo materialinis teisinis pagrindas yra 207 straipsnis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnis kartu su 218 straipsnio 9 dalimi.

               5.Numatomo akto skelbimas

               Priimtą Asociacijos komiteto sprendimą numatoma paskelbti Europos Sąjungos oficialiąjame leidinyje.

               2018/0346 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Prekybos sudėties Asociacijos komitete, įsteigtame Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)pagal Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (toliau – Susitarimas) 323 straipsnio 1 dalį ne vėliau kaip per šešis mėnesius nuo Susitarimo įsigaliojimo Prekybos sudėties Asociacijos komitetas (toliau – Prekybos komitetas) turi sudaryti asmenų, pageidaujančių ir galinčių būti arbitrais ginčų sprendimo procedūrose, sąrašą;

               (2)vadovaudamosi Susitarimo 323 straipsnio 1 dalimi Sąjunga ir Ukraina pasiūlė savo kandidatus, pageidaujančius ir galinčius būti arbitrais, ir susitarė dėl penkių trečiųjų šalių piliečių, kurie galėtų būtų arbitražo kolegijos pirmininkais;

               (3)Ukraina pasiūlė tik keturis asmenis. Ukraina turėtų kuo greičiau pasiūlyti savo penktąjį kandidatą;

               (4)siekiant užtikrinti tinkamą Susitarimo veikimą, tikslinga nedelsiant sudaryti 14 asmenų, kurie nori ir gali būti arbitrais ginčų sprendimo procedūrose, sąrašą;

               (5)priimtas Asociacijos komiteto sprendimas turėtų būti paskelbtas,

               PRIĖMĖ ŠĮ SPRENDIMĄ:

               1 straipsnis

               Pozicija, kurios turi būti laikomasi Sąjungos vardu pagal Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą įsteigtame Prekybos komitete dėl asmenų, pageidaujančių ir galinčių būti arbitrais ginčų sprendimo procedūrose, sąrašo priėmimo pagal Susitarimo 323 straipsnio 1 dalį, grindžiama prie šio sprendimo pridedamu Komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               Šis sprendimas skirtas Komisijai.

               Asociacijos komiteto sprendimas paskelbiamas Europos Sąjungos oficialiajame leidinyje.

               Priimta Briuselyje

                     Tarybos vardu

                     Pirmininkas

                     (1)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

    ---documentbreak---

               EUROPOS KOMISIJA
            Briuselis, 2018 10 10
            COM(2018) 672 final
            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Prekybos sudėties Asociacijos komitete, įsteigtame Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimu

               PROJEKTAS

               ES ir Ukrainos prekybos sudėties Asociacijos komiteto sprendimas Nr. ..../2018

               [data]

               dėl arbitrų sąrašo, nurodyto Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo 323 straipsnio 1 dalyje, sudarymo

               PREKYBOS SUDĖTIES ASOCIACIJOS KOMITETAS,

               atsižvelgdamas į Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą
                  1
               , pasirašytą 2014 m. birželio 27 d. Briuselyje (toliau – Susitarimas), ypač į jo 323 straipsnio 1 dalį ir 465 straipsnio 3 dalį,

               kadangi:

               1)pagal Susitarimo 323 straipsnio 1 dalį ne vėliau kaip per šešis mėnesius nuo Susitarimo įsigaliojimo Prekybos sudėties Asociacijos komitetas sudaro asmenų, pageidaujančių ir galinčių būti arbitrais, sąrašą;

               2)Sąjunga pasiūlė penkias arbitrų kandidatūras. Ukraina pasiūlė keturis asmenis, kurie pageidauja ir gali būti arbitrais. Ukraina ir Sąjunga susitarė dėl penkių trečiųjų šalių piliečių, kurie galėtų būtų arbitražo kolegijos pirmininkais;

               3)tam, kad būtų išvengta tolesnių vėlavimų sudarant asmenų, pageidaujančių ir galinčių būti arbitrais, sąrašą ir taip būtų užtikrintas tinkamas Susitarimo, ypač jo IV antraštinės dalies 14 skyriaus veikimas, Prekybos sudėties Asociacijos komitetas tą sąrašą patvirtina remdamasis pateiktais pasiūlymais;

               4)Ukraina kuo greičiau Prekybos sudėties Asociacijos komitetui pateikia pasiūlymą dėl penktojo kandidato,

               PRIĖMĖ ŠĮ SPRENDIMĄ:

               1 straipsnis

               1.
                     Siekiant įgyvendinti Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo 323 straipsnio 1 dalį, asmenų, pageidaujančių ir galinčių būti arbitrais, sąrašas pateikiamas šio sprendimo priede.

               2.
                     Ukraina kuo greičiau Prekybos sudėties Asociacijos komitetui pateikia pasiūlymą dėl penktojo kandidato, kuris pageidauja ir gali būti arbitru.

               2 straipsnis

               Šis sprendimas įsigalioja jo priėmimo dieną.

               Priimta … ….

                        Asociacijos komiteto

                        prekybos klausimais vardu

                        pirmininkas

               PRIEDAS

               SUSITARIMO 323 STRAIPSNIO 1 DALYJE
                  NURODYTAS ARBITRŲ SĄRAŠAS

               Europos Sąjungos pasiūlyti arbitrai

               1.Claus–Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Ukrainos pasiūlyti arbitrai

               1.Serhiy HRYSHKO

               2.Taras KACHKA

               3.Victor MURAVYOV

               4.Yuriy RUDYUK

               Šalių atrinkti pirmininkai

               1.William DAVEY (JAV)

               2.Helge SELAND (Norvegija)

               3.Maryse ROBERT (Kanada)

               4.Christian HÄBERLI (Šveicarija)

               5.Merit JANOW (JAV)

                     (1)

                        OL L 161, 2014 5 29, p. 3.


               EUROPOS KOMISIJA
            Briuselis, 2018 10 12
            COM(2018) 683 final
            2018/0353(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasiEEE jungtiniame komitete, dėl EEE susitarimo IX priedo (Finansinės paslaugos) dalinio pakeitimo
            (Tekstas svarbus EEE)

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               Dviem EEE jungtinio komiteto sprendimų projektais (pridedami prie siūlomo Tarybos sprendimo) siekiama iš dalies pakeisti EEE susitarimo IX priedą (Finansinės paslaugos), kad į jį būtų įtrauktas Lėšų pervedimo reglamentas
                  1
                ir Ketvirtoji kovos su pinigų plovimu direktyva
                  2
               , įskaitant ją papildantį Komisijos deleguotąjį reglamentą
                  3
               .

               Pridedamos EEE jungtinio komiteto sprendimų projektų adaptacijos negali būti laikomos vien tik techninėmis adaptacijomis, kaip numatyta Tarybos reglamente Nr. 2894/94. Todėl Taryba nustato Sąjungos poziciją.

               •Suderinamumas su toje pačioje politikos srityje galiojančiomis nuostatomis

               Pridedamais EEE jungtinio komiteto sprendimų projektais išplečiamas esamos ES politikos taikymas EEE narėmis esančioms ELPA valstybėms (Norvegijai, Islandijai ir Lichtenšteinui).

               •Suderinamumas su kitomis Sąjungos politikos sritimis

               ES acquis taikymo išplėtimas EEE narėmis esančioms ELPA valstybėms jį įtraukiant į EEE susitarimą vykdomas laikantis šio susitarimo tikslų ir principų, kuriais siekiama sukurti dinamišką ir vientisą bendromis taisyklėmis ir vienodomis konkurencijos sąlygomis pagrįstą Europos ekonominę erdvę.

               2.TEISINIS PAGRINDAS, SUBSIDIARUMAS IR PROPORCINGUMAS

               •Teisinis pagrindas

               Į EEE susitarimą įtrauktini teisės aktai yra grindžiami Sutarties dėl Europos Sąjungos veikimo 114 straipsniu.

               Tarybos reglamento (EB) Nr. 2894/94
                  4
                dėl EEE susitarimo įgyvendinimo tvarkos 1 straipsnio 3 dalyje nustatyta, kad Taryba, remdamasi Komisijos pasiūlymu, nustato poziciją, kurios Sąjungos vardu turi būti laikomasi dėl tokių sprendimų.

               EIVT su Komisijos tarnybomis teikia EEE jungtinio komiteto sprendimų projektus, kad Taryba juos priimtų kaip Sąjungos poziciją. EIVT tikisi galėsianti pateikti juos EEE jungtiniame komitete artimiausiu metu.

               •Subsidiarumas (neišimtinės kompetencijos atveju)

               Pasiūlymas atitinka subsidiarumo principą dėl toliau nurodytos priežasties.

               Šio pasiūlymo tikslo, t. y. užtikrinti vidaus rinkos vientisumą, valstybės narės negali deramai pasiekti, todėl dėl siūlomo veiksmo poveikio to tikslo būtų geriau siekti Sąjungos lygmeniu.

               ES acquis įtraukimo į EEE susitarimą procesas vykdomas pagal 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos, kuriame patvirtinamas požiūris, kurio laikomasi.

               •Proporcingumas

               Pagal proporcingumo principą šiuo pasiūlymu neviršijama to, kas būtina nurodytam tikslui pasiekti.

               •Pasirinkta priemonė

               Pagal EEE susitarimo 98 straipsnį pasirinkta priemonė yra EEE jungtinio komiteto sprendimas. EEE jungtinis komitetas užtikrina veiksmingą EEE susitarimo įgyvendinimą ir veikimą. Todėl EEE susitarime numatytais atvejais jis priima sprendimus.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               Netaikoma.

               4.POVEIKIS BIUDŽETUI

               Dėl minėtų teisės aktų įtraukimo į EEE susitarimą poveikis biudžetui nenumatomas.

               5.KITI ELEMENTAI

               Netaikoma.

               2018/0353 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi
                  EEE jungtiniame komitete, dėl EEE susitarimo
                  IX priedo (Finansinės paslaugos) dalinio pakeitimo

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 9 dalimi,

               atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos
                  5
               , ypač į jo 1 straipsnio 3 dalį,

               atsižvelgdama į Europos Komisijos pasiūlymą,

               kadangi:

               (1)Europos ekonominės erdvės susitarimas
                  6
                (toliau – EEE susitarimas) įsigaliojo 1994 m. sausio 1 d.;

               (2)pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, be kita ko, EEE susitarimo IX priedą, kuriame yra nuostatų dėl finansinių paslaugų;

               (3)į EEE susitarimą turi būti įtrauktas Europos Parlamento ir Tarybos reglamentas (ES) 2015/847
                  7
               ;

               (4)į EEE susitarimą turi būti įtraukta Europos Parlamento ir Tarybos direktyva (ES) 2015/849
                  8
               ;

               (5)į EEE susitarimą turi būti įtrauktas Komisijos deleguotasis reglamentas (ES) 2016/1675
                  9
               ;

               (6)todėl EEE susitarimo IX priedas turėtų būti atitinkamai iš dalies pakeistas;

               (7)todėl Sąjungos pozicija EEE jungtiniame komitete turėtų būti grindžiama pridedamais sprendimo projektais,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo IX priedo (Finansinės paslaugos) dalinio pakeitimo grindžiama prie šio sprendimo pridėtais EEE jungtinio komiteto sprendimų projektais.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        2015 m. gegužės 20 d. Europos Parlamento ir Tarybos reglamentas (ES) 2015/847 dėl informacijos, teikiamos pervedant lėšas, ir kuriuo panaikinamas Reglamentas (EB) Nr. 1781/2006.

                     (2)

                        2015 m. gegužės 20 d. Europos Parlamento ir Tarybos direktyva (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB.

                     (3)

                        2016 m. liepos 14 d. Komisijos deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 nustatant strateginių trūkumų turinčias didelės rizikos trečiąsias valstybes.

                     (4)

                        OL L 305, 1994 11 30, p. 6–8.

                     (5)

                        OL L 305, 1994 11 30, p. 6.

                     (6)

                        OL L 1, 1994 1 3, p. 3.

                     (7)

                        2015 m. gegužės 20 d. Europos Parlamento ir Tarybos reglamentas (ES) 2015/847 dėl informacijos, teikiamos pervedant lėšas, ir kuriuo panaikinamas Reglamentas (EB) Nr. 1781/2006 (OL L 141, 2015 6 5, p. 1–18).

                     (8)

                        2015 m. gegužės 20 d. Europos Parlamento ir Tarybos direktyva (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB (OL L 141, 2015 6 5, p. 73).

                     (9)

                        2016 m. liepos 14 d. Komisijos deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 nustatant strateginių trūkumų turinčias didelės rizikos trečiąsias valstybes (OL L 254, 2016 9 20, p. 1).

    ---documentbreak---

               EUROPOS KOMISIJA
            Briuselis, 2018 10 12
            COM(2018) 683 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasiEEE jungtiniame komitete, dėl EEE susitarimo IX priedo (Finansinės paslaugos) dalinio pakeitimo(Lėšų pervedimo reglamentas)

               1 PRIEDAS

                  [data] EEE JUNGTINIO KOMITETO SPRENDIMAS

                  Nr. ..., kuriuo iš dalies keičiamas EEE susitarimo IX priedas (Finansinės paslaugos)

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,

               kadangi:

               (1)į EEE susitarimą turi būti įtrauktas 2015 m. gegužės 20 d. Europos Parlamento ir Tarybos reglamentas (ES) 2015/847 dėl informacijos, teikiamos pervedant lėšas, ir kuriuo panaikinamas Reglamentas (EB) Nr. 1781/2006
                  1
               ;

               (2)Reglamentu (ES) 2015/847 panaikinamas į EEE susitarimą įtrauktas Reglamentas (EB) Nr. 1781/2006, todėl jis turi būti iš EEE susitarimo išbrauktas;

               (3)todėl EEE susitarimo IX priedas turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

               1 straipsnis

               EEE susitarimo IX priedas iš dalies keičiamas taip:

               1.23ba punkto tekstas (Komisijos direktyva 2006/70/EB) pakeičiamas taip:

               „32015 R 0847: 2015 m. gegužės 20 d. Europos Parlamento ir Tarybos reglamentas (ES) 2015/847 dėl informacijos, teikiamos pervedant lėšas, ir kuriuo panaikinamas Reglamentas (EB) Nr. 1781/2006 (OL L 141, 2015 6 5, p. 1).

               Reglamento nuostatos šio susitarimo tikslais adaptuojamos taip:

               Nukrypstant nuo 4 ir 6 straipsnių, jei lėšos pervedamos Šveicarijos frankais Lichtenšteine ir iš Lichtenšteino arba į jį pinigų sąjungos su Šveicarija viduje, pagal 4 ir 6 straipsnius pateiktina informacija surenkama ir, gavėjo mokėjimo paslaugų teikėjui paprašius, pateikiama per tris darbo dienas, tačiau ji neturi būti nedelsiant pateikiama pervedant lėšas, kaip numatyta 4 ir 6 straipsniuose. Ši nukrypti leidžianti nuostata taikoma pereinamuoju laikotarpiu, kuris baigsis 2022 m. gruodžio 31 d.“.

               2 straipsnis

               Europos Sąjungos oficialiojo leidinio EEE priede skelbtinas Reglamento (ES) 2015/847 tekstas islandų ir norvegų kalbomis yra autentiškas.

               3 straipsnis

               Šis sprendimas įsigalioja [data], jei buvo pateikti visi pranešimai pagal EEE susitarimo 103 straipsnio 1 dalį,  *arba [data] EEE jungtinio komiteto sprendimo Nr. …/…
                  2
               , [kuriuo į EEE susitarimą įtraukiama Ketvirtoji kovos su pinigų plovimu direktyva (celex 32015L0849)] įsigaliojimo dieną, atsižvelgiant į tai, kuri data vėlesnė.

                  34 straipsnis

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje

                     EEE jungtinio komiteto vardu

                     Pirmininkas

                     EEE jungtinio komiteto
                     sekretoriai

                     (1)

                        OL L ... ... ...*
                        [Konstitucinių reikalavimų nenurodyta.] [Konstituciniai reikalavimai nurodyti.]

    ---documentbreak--- NA ---documentbreak---

               EUROPOS KOMISIJA
            Briuselis, 2018 10 12
            COM(2018) 683 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IX priedo (Finansinės paslaugos) dalinio pakeitimo

               2 PRIEDAS
               [data] EEE JUNGTINIO KOMITETO SPRENDIMAS Nr....,
                  kuriuo iš dalies keičiamas EEE susitarimo IX priedas (Finansinės paslaugos)

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,

               kadangi:

               (1)į EEE susitarimą turi būti įtraukta 2015 m. gegužės 20 d. Europos Parlamento ir Tarybos direktyva (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB
                  1
               ;

               (2)į EEE susitarimą turi būti įtrauktas 2016 m. liepos 14 d. Komisijos deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 nustatant strateginių trūkumų turinčias didelės rizikos trečiąsias valstybes
                  2
               ;

               (3)Direktyva (ES) 2015/849 panaikinama Europos Parlamento ir Tarybos direktyva 2005/60/EB
                  3
                ir Komisijos direktyva 2006/70/EB
                  4
               , kurios įtrauktos į EEE susitarimą, todėl jos iš EEE susitarimo turi būti išbrauktos;

               (4)todėl EEE susitarimo IX priedas turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

               1 straipsnis

               EEE susitarimo IX priedas iš dalies keičiamas taip:

               1.23b punkto (Europos Parlamento ir Tarybos direktyva 2005/60/EB) tekstas pakeičiamas taip:

               „32015 L 0849: 2015 m. gegužės 20 d. Europos Parlamento ir Tarybos direktyva (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB (OL L 141, 2015 6 5, p. 73).

               Direktyvos nuostatos šio susitarimo tikslais pritaikomos taip:

               a)
                     3 straipsnio 4 dalies d punktas pakeičiamas taip:

               „Sąjungos finansiniams interesams kenkiantį sukčiavimą, bent jau sunkų, kaip apibrėžta toliau:

               i)išlaidų srityje – bet koks tyčinis veikimas ar neveikimas, susijęs su:

               –klaidingų, neteisingų ar neišsamių ataskaitų ar dokumentų naudojimu ar pateikimu, dėl kuriuose pateiktos informacijos neteisėtai išeikvojamos ar pasisavinamos Europos Sąjungos bendrojo biudžeto arba biudžetų, kuriuos tvarko Europos Sąjunga arba jie tvarkomi jos vardu, lėšos;

               –informacijos neatskleidimu pažeidžiant konkrečią prievolę, kai poveikis toks pats;

               –tokių lėšų panaudojimu kitiems tikslams nei tikslai, kuriems jos buvo iš pradžių skirtos;

               ii)pajamų srityje, kaip apibrėžta 2000 m. rugsėjo 29 d. Tarybos sprendime dėl Europos Bendrijų nuosavų išteklių sistemos
                  5
               , – bet koks tyčinis veikimas ar neveikimas, susijęs su:

               –klaidingų, neteisingų ar neišsamių ataskaitų ar dokumentų naudojimu ar pateikimu, dėl kuriuose pateiktos informacijos neteisėtai sumažinamos Europos Sąjungos bendrojo biudžeto arba biudžetų, kuriuos tvarko Europos Sąjunga arba kurie tvarkomi jos vardu, lėšos;

               –informacijos neatskleidimu pažeidžiant konkrečią prievolę, kai poveikis toks pats;

               –netinkamai panaudojama teisėtai įgyta nauda, kai poveikis toks pats.

               Sunkus sukčiavimas – tai sukčiavimas, kuris susijęs su minimalia suma, kuri negali būti nustatyta didesnė kaip 50 000 EUR.“

               2.23ba punkto tekstas (Komisijos direktyva 2006/70/EB) pakeičiamas taip:

               „32016 R 1675: 2016 m. liepos 14 d. Komisijos deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 nustatant strateginių trūkumų turinčias didelės rizikos trečiąsias valstybes (OL L 254, 2016 9 20, p. 1).“

               3.31bc punktas (Europos Parlamento ir Tarybos reglamentas (ES) Nr. 648/2012) papildomas šia įtrauka:

               „-32015 L 0849: 2015 m. gegužės 20 d. Europos Parlamento ir Tarybos direktyva (ES) 2015/849 (OL L 141, 2015 6 5, p. 73).“

               2 straipsnis

               Europos Sąjungos oficialiojo leidinio EEE priede skelbtini Direktyvos (ES) 2015/849 ir Deleguotojo reglamento (ES) 2016/1675 tekstai islandų ir norvegų kalbomis yra autentiški.

               3 straipsnis

               Šis sprendimas įsigalioja […], jei pateikti visi pranešimai pagal EEE susitarimo 103 straipsnio 1 dalį*.

                  64 straipsnis

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje

                     EEE jungtinio komiteto vardu

                     Pirmininkas

                     EEE jungtinio komiteto
                     sekretoriai

               ELPA valstybių deklaracija,

               pridedama prie Sprendimo Nr. […], kuriuo Direktyva (ES) 2015/849 įtraukiama į EEE susitarimą

               [priimama kartu su šiuo sprendimu ir skelbiama OL]

               Direktyvoje (ES) 2015/849 yra nuostatų su nuorodomis į teisės aktus, priimtus pagal SESV V antraštinę dalį. Primenama, kad teisės aktų, kuriuose yra tokių nuostatų, įtraukimas į EEE susitarimą nepažeidžia nuostatų, kad ES teisės aktai, priimti pagal SESV V antraštinę dalį, nepatenka į EEE susitarimo taikymo sritį.

               Bendra Susitariančiųjų Šalių deklaracija,

               pridedama prie Sprendimo Nr. […], kuriuo Direktyva (ES) 2015/849 įtraukiama į EEE susitarimą

               [priimama kartu su šiuo sprendimu ir skelbiama OL]

               Susitariančiosios Šalys sutarė įtraukti Europos Sąjungos finansiniams interesams kenkiantį sunkų sukčiavimą į pirminių nusikaltimų, susijusių su pinigų plovimu, sąrašą. Dėl praktinių priežasčių Ketvirtoji kovos su pinigų plovimu direktyva (Direktyva (ES) 2015/849) buvo įtraukta be dvišalio susitarimo dėl atitinkamos EEE narėmis esančių ELPA valstybių finansinių interesų apsaugos. Nepaisant to, abipusiškumo ir vientisumo principai, kaip nustatyta EEE susitarime, visų pirma jo 4 konstatuojamojoje dalyje ir 1 straipsnyje, ir toliau visiškai taikomi abipusei apsaugai nuo nusikalstamos veiklos, kenkiančios Susitariančiųjų Šalių finansiniams interesams pagal [šį sprendimą].

                     (1)

                        OL L 141, 2015 6 5, p. 73.

                     (2)

                        OL L 254, 2016 9 20, p. 1.

                     (3)

                        OL L 309, 2005 11 25, p. 15.

                     (4)

                        OL L 214, 2006 8 4, p. 29.

                     (5)

                        OL L 253, 2000 10 7, p. 42.

                     (6)
                  *
                        [Konstitucinių reikalavimų nenurodyta.] [Konstituciniai reikalavimai nurodyti.]


               EUROPOS KOMISIJA
            Briuselis, 2018 10 15
            COM(2018) 688 final
            2018/0361(NLE)
            Pasiūlymas
            TARYBOS SPRENDIMAS
            dėl valstybių narių Europos plėtros fondui mokėtinų finansinių įnašų, įskaitant 2020 m. sumos viršutinę ribą, 2019 m. metinę sumą, pirmąją 2019 m. įnašo dalį ir preliminarią neprivalomą tikėtinų metinių įnašų sumų 2021 m. ir 2022 m. prognozę

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  Pasiūlymą sudaro:

                  –
                        2020 m. metinės įnašų sumos viršutinė riba,

                  –
                        2019 m. metinė įnašų suma;

                  –
                        2019 m. pirmosios įnašo dalies suma;

                  –
                        neprivaloma tikėtinų metinių sumų 2021 m. ir 2022 m. prognozė.

                  11-ojo Europos plėtros fondo (EPF) ir kitų EPF (t. y. 8-ojo, 9-ojo ir 10-ojo EPF) vis dar naudojamos lėšos valdomos remiantis taisyklių rinkiniu, kurį sudaro:

                  - dabartinis Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas (toliau – AKR ir ES partnerystės susitarimas) su paskutiniais pakeitimais
                     1
                  ,

                  - Taryboje posėdžiavusių Europos Sąjungos valstybių narių vyriausybių atstovų vidaus susitarimas dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis
                     2
                   (toliau – Vidaus susitarimas dėl 11-ojo EPF),

                  - Tarybos reglamentas (ES) 2015/323 dėl 11-ajam Europos plėtros fondui taikomo finansinio reglamento (toliau – 11-ajam EPF taikomas finansinis reglamentas)
                     3
                  .

                  Į pirmiau minėtus dokumentus įtraukti valstybių narių daugiamečiai įsipareigojimai finansiškai remti EPF iždą. 11-ajam EPF taikomame finansiniame reglamente nustatyta, kad valstybės narės reguliariai moka įnašus į EPF iždą pagal iš anksto nustatytus finansinius įsipareigojimus. Reguliarūs įnašai mokami pagal techninius Tarybos sprendimus, kuriais įgyvendinami anksčiau priimti finansiniai įsipareigojimai.

                  Todėl kai kurios aiškinamojo memorandumo antraštės nėra taikomos tokiems kaip šis reguliariems kvietimams sumokėti įnašus.

               •Suderinamumas su toje pačioje politikos srityje galiojančiomis nuostatomis

                  Žr. 1 punktą „Pasiūlymo pagrindimas ir tikslai“.

               •Suderinamumas su kitomis Sąjungos politikos sritimis

                  Žr. 1 punktą „Pasiūlymo pagrindimas ir tikslai“.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Pagal Vidaus susitarimo
                     4
                   7 straipsnį valstybių narių įnašai į 11-ąjį EPF turi būti patvirtinti kvalifikuota balsų dauguma priimtu Tarybos sprendimu.

                  Pagal 11-ajam EPF taikomo finansinio reglamento 21 straipsnio 7 dalį atskirai nurodoma Komisijos valdoma suma ir Europos investicijų banko (EIB) valdoma suma.

                  Pagal 11-ajam EPF taikomo finansinio reglamento 52 straipsnį EIB atsiuntė Komisijai atnaujintas jo valdomų priemonių įsipareigojimų ir mokėjimų sąmatas.

                  11-ajam EPF taikomo finansinio reglamento 22 straipsnio 1 dalyje nustatyta, kad kvietimuose sumokėti įnašus pirmiausia paeiliui panaudojamos ankstesniems EPF skirtos sumos. Todėl pagal šį pasiūlymą reikalavimai sumokėti įnašus susiję su 10-ajam EPF nustatytomis EIB valdomomis sumomis ir 11-ajam EPF nustatytomis Europos Komisijos valdomomis sumomis.

                  Pagal 11-ajam EPF taikomo finansinio reglamento 21 straipsnio 2 dalį sprendimą dėl šio pasiūlymo Taryba priima iki lapkričio 15 d.

                  11-ajam EPF taikomo finansinio reglamento 23 straipsnio 1 dalyje nustatyta, kad valstybei narei nesumokėjus mokėtinos įnašo dalies iki nustatyto termino, jos bus pareikalauta sumokėti nesumokėtos sumos palūkanas. Nesumokėtos sumos palūkanos mokamos tame straipsnyje nustatyta tvarka.

               •Subsidiarumo principas (neišimtinės kompetencijos atveju)

                  Žr. 1 punktą „Pasiūlymo pagrindimas ir tikslai“.

               •Proporcingumo principas

                  Žr. 1 punktą „Pasiūlymo pagrindimas ir tikslai“.

               •Priemonės pasirinkimas

                  Žr. 1 punktą „Pasiūlymo pagrindimas ir tikslai“.

               2018/0361 (NLE)

               Pasiūlymas

               TARYBOS SPRENDIMAS

               dėl valstybių narių Europos plėtros fondui mokėtinų finansinių įnašų, įskaitant 2020 m. sumos viršutinę ribą, 2019 m. metinę sumą, pirmąją 2019 m. įnašo dalį ir preliminarią neprivalomą tikėtinų metinių įnašų sumų 2021 m. ir 2022 m. prognozę

               EUROPOS SĄJUNGOS TARYBA,

               atsižvelgdama į Europos Sąjungos sutartį ir Sutartį dėl Europos Sąjungos veikimo,

               atsižvelgdama į Taryboje posėdžiavusių Europos Sąjungos valstybių narių vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (toliau – Vidaus susitarimas)
                  5
               , ypač į jo 7 straipsnio 2 dalį,

               atsižvelgdama į 2015 m. kovo 2 d. Tarybos reglamentą (ES) 2015/323 dėl 11-ajam Europos plėtros fondui taikomo finansinio reglamento
                  6
               , ypač į jo 21 straipsnio 2 dalį,

               atsižvelgdama į Europos Komisijos pasiūlymą,

               kadangi:

               (1)pagal Tarybos reglamento (ES) 2015/323 21 straipsnio 2 dalyje nustatytą tvarką iki 2018 m. spalio 15 d. Komisija pateikia pasiūlymą, kuriame nurodoma a) 2020 m. įnašo sumos viršutinė riba; b) 2019 m. metinė įnašo suma; c) 2019 m. pirmosios įnašo dalies suma ir d) preliminari neprivaloma tikėtinų metinių įnašų sumų 2021–2022 m. prognozė;

               (2)pagal Tarybos reglamento (ES) 2015/323 52 straipsnį Europos investicijų bankas atsiuntė Komisijai atnaujintas jo valdomų priemonių įsipareigojimų ir mokėjimų sąmatas;

               (3)Tarybos reglamento (ES) 2015/323 22 straipsnio 1 dalyje nustatyta, kad kvietimuose sumokėti įnašus pirmiausia panaudojamos sumos, nustatytos ankstesniems EPF. Todėl lėšos pagal 10-ąjį EPF turėtų būti skirtos EIB, o lėšos pagal 11-ąjį EPF – Komisijai;

               (4)Tarybos sprendime (ES) 2017/2171
                  7
                nustatyta, kad valstybių narių Komisijai ir EIB mokėtino 2019 m. EPF metinio įnašo sumos viršutinė riba yra atitinkamai 4 600 000 000 EUR ir 300 000 000 EUR,

               PRIĖMĖ ŠĮ SPRENDIMĄ:

               1 straipsnis

               Valstybių narių 2020 m. EPF metinių įnašų sumos viršutinė riba yra 4 900 000 000 EUR. 4 600 000 000 EUR skiriama Komisijai ir 300 000 000 EUR – EIB.

               2 straipsnis

               Valstybių narių 2019 m. EPF metinė įnašų suma yra 4 700 000 000 EUR. 4 400 000 000 EUR skiriama Komisijai ir 300 000 000 EUR – EIB.

               3 straipsnis

               Kiekvienos valstybės narės Europos Komisijai ir Europos investicijų bankui mokėtinos Europos plėtros fondo 2019 m. pirmosios įnašų dalys nustatytos šio sprendimo priede pateiktoje lentelėje.

               4 straipsnis

               Preliminari neprivaloma tikėtinų metinių įnašų sumų 2021 m. prognozė yra 4 000 000 000 EUR Komisijai ir 300 000 000 EUR – EIB, o 2022 m. prognozė – 3 500 000 000 EUR Komisijai ir 400 000 000 EUR – EIB.

               5 straipsnis

               Šis sprendimas įsigalioja jo priėmimo dieną.

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        OL L 317, 2000 12 15, p. 3.

                     (2)

                        OL L 210, 2013 8 6, p. 1.

                     (3)

                        OL L 58, 2015 3 3, p. 17–38.

                     (4)

                        Taryboje posėdžiavusių Europos Sąjungos valstybių narių vyriausybių atstovų vidaus susitarimas dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis.

                     (5)

                        OL L 210, 2013 8 6, p. 1.

                     (6)

                        OL L 58, 2015 3 3, p. 17.

                     (7)

                        2017 m. lapkričio 20 d. Tarybos sprendimas (ES) 2017/2171 dėl valstybių narių Europos plėtros fondui mokėtinų finansinių įnašų, įskaitant 2019 m. sumos viršutinę ribą, 2018 m. metinę sumą, pirmąją 2018 m. įnašo dalį ir preliminarią neprivalomą tikėtinų metinių įnašų sumų 2020 m. ir 2021 m. prognozę (OL L 306, 2017 11 22, p. 21).

    ---documentbreak---

               EUROPOS KOMISIJA
            Briuselis, 2018 10 15
            COM(2018) 688 final
            PRIEDAS
            prie Pasiūlymo dėl
            TARYBOS SPRENDIMO
            dėl valstybių narių Europos plėtros fondui mokėtinų finansinių įnašų, įskaitant 2020 m. sumos viršutinę ribą, 2019 m. metinę sumą, pirmąją 2019 m. įnašo dalį ir preliminarią neprivalomą tikėtinų metinių įnašų sumų 2021 m. ir 2022 m. prognozę

               PRIEDAS

                        VALSTYBĖS NARĖS

                        10-asis EPF %

                        11-asis EPF %

                        Pirmoji 2019 m. įnašo dalis (EUR)

                        Iš viso

                        Komisija

                        EIB

                        11-asis EPF

                        10-asis EPF

                        BELGIJA

                        3,53

                        3,24927

                        64 985 400,00

                        3 530 000,00

                        68 515 400,00

                        BULGARIJA

                        0,14

                        0,21853

                        4 370 600,00

                        140 000,00

                        4 510 600,00

                        ČEKIJA

                        0,51

                        0,79745

                        15 949 000,00

                        510 000,00

                        16 459 000,00

                        DANIJA

                        2,00

                        1,98045

                        39 609 000,00

                        2 000 000,00

                        41 609 000,00

                        VOKIETIJA

                        20,50

                        20,57980

                        411 596 000,00

                        20 500 000,00

                        432 096 000,00

                        ESTIJA

                        0,05

                        0,08635

                        1 727 000,00

                        50 000,00

                        1 777 000,00

                        AIRIJA

                        0,91

                        0,94006

                        18 801 200,00

                        910 000,00

                        19 711 200,00

                        GRAIKIJA

                        1,47

                        1,50735

                        30 147 000,00

                        1 470 000,00

                        31 617 000,00

                        ISPANIJA

                        7,85

                        7,93248

                        158 649 600,00

                        7 850 000,00

                        166 499 600,00

                        PRANCŪZIJA

                        19,55

                        17,81269

                        356 253 800,00

                        19 550 000,00

                        375 803 800,00

                        KROATIJA

                        0,00

                        0,22518

                        4 503 600,00

                        0,00

                        4 503 600,00

                        ITALIJA

                        12,86

                        12,53009

                        250 601 800,00

                        12 860 000,00

                        263 461 800,00

                        KIPRAS

                        0,09

                        0,11162

                        2 232 400,00

                        90 000,00

                        2 322 400,00

                        LATVIJA

                        0,07

                        0,11612

                        2 322 400,00

                        70 000,00

                        2 392 400,00

                        LIETUVA

                        0,12

                        0,18077

                        3 615 400,00

                        120 000,00

                        3 735 400,00

                        LIUKSEMBURGAS

                        0,27

                        0,25509

                        5 101 800,00

                        270 000,00

                        5 371 800,00

                        VENGRIJA

                        0,55

                        0,61456

                        12 291 200,00

                        550 000,00

                        12 841 200,00

                        MALTA

                        0,03

                        0,03801

                        760 200,00

                        30 000,00

                        790 200,00

                        NYDERLANDAI

                        4,85

                        4,77678

                        95 535 600,00

                        4 850 000,00

                        100 385 600,00

                        AUSTRIJA

                        2,41

                        2,39757

                        47 951 400,00

                        2 410 000,00

                        50 361 400,00

                        LENKIJA

                        1,30

                        2,00734

                        40 146 800,00

                        1 300 000,00

                        41 446 800,00

                        PORTUGALIJA

                        1,15

                        1,19679

                        23 935 800,00

                        1 150 000,00

                        25 085 800,00

                        RUMUNIJA

                        0,37

                        0,71815

                        14 363 000,00

                        370 000,00

                        14 733 000,00

                        SLOVĖNIJA

                        0,18

                        0,22452

                        4 490 400,00

                        180 000,00

                        4 670 400,00

                        SLOVAKIJA

                        0,21

                        0,37616

                        7 523 200,00

                        210 000,00

                        7 733 200,00

                        SUOMIJA

                        1,47

                        1,50909

                        30 181 800,00

                        1 470 000,00

                        31 651 800,00

                        ŠVEDIJA

                        2,74

                        2,93911

                        58 782 200,00

                        2 740 000,00

                        61 522 200,00

                        JUNGTINĖ KARALYSTĖ

                        14,82

                        14,67862

                        293 572 400,00

                        14 820 000,00

                        308 392 400,00

                        IŠ VISO ES 28

                        100,00

                        100,00

                        2 000 000 000,00

                        100 000 000,00

                        2 100 000 000,00